బానోతు హరిప్రియ నాయక్

బానోతు హరిప్రియ నాయక్, తెలంగాణ రాష్ట్ర రాజకీయ నాయకురాలు. భద్రాద్రి కొత్తగూడెం జిల్లాలోని ఇల్లందు శాసనసభ నియోజకవర్గం ఎమ్మెల్యేగా భారత్ రాష్ట్ర సమితి నుండి ప్రాతినిధ్యం వహిస్తున్నది. 33 సంవత్సరాల వయస్సులో తెలంగాణ శాసనసభకు ఎన్నికై శాసనసభ్యుల్లో అతిపిన్న వయస్కురాలిగా నిలిచింది.

 జీవిత విశేషాలు 
హరిప్రియ నాయక్ 1985, మే 1న భద్రాద్రి కొత్తగూడెం జిల్లా టేకులపల్లి మండలంలోని దాస్య తండాలో బాదావత్‌ సీతారాంనాయక్‌, దర్జన్‌ దంపతులకు జన్మించింది. తండ్రి సింగరేణి కొలీరీస్ కంపెనీలో పని చేసేవాడు. ఇంటర్మీడియట్ చదివిన తరువాత 2002లో హరిసింగ్ నాయక్ తో వివాహం జరిగింది. భర్త ప్రోత్సాహంతో, బి. టెక్‌లో గ్రాడ్యుయేషన్ పూర్తి చేసి, తర్వాత హైదరాబాద్‌లోని జవహర్‌లాల్ నెహ్రూ టెక్నలాజికల్ యూనివర్సిటీ (జెఎన్‌టియుహెచ్) నుంచి 2010 కంప్యూటర్ సైన్స్‌లో ఎం.టెక్‌ గ్రాడ్యుయేషన్ పూర్తి చేసింది. 2006లో హరి సింగ్ విద్యా సంస్థలను ప్రారంభించాడు. ఇందులో నాలుగు ప్రైవేట్ పాఠశాలలు, నాలుగు జూనియర్ కళాశాలలు ఉన్నాయి.

 రాజకీయ జీవితం 
తన కుటుంబంలో పెద్దగా రాజకీయ నేపథ్యం ఉన్నవారు లేకపోయినా, చిన్నతనం నుంచే హరిప్రియా నాయక్ కు నాయకత్వ లక్షణాలు ఉండేవి. 2014లో తెలుగుదేశం పార్టీ తరపున పోటీచేసిన హరిప్రియ, కాంగ్రెస్ పార్టీ అభ్యర్థి కోరం కనకయ్య చేతిలో ఓడిపోయింది. అప్పటినుండి ఇల్లెందు రాజకీయాలలో చురుకుగా ఉంటూ ప్రజా సమస్యల పరిష్కారం కోసం కృషి చేసింది. 2018లో కాంగ్రెస్ పార్టిలో చేరి, ఆ పార్టీ తరపున పోటీచేసి కోరం కనకయ్య పై హరిప్రియ 2,600 ఓట్ల ఆధిక్యంతో  గెలుపొందింది. 2019, జనవరి 17న ఇల్లందు శాసనసభ నియోజకవర్గం ఎమ్మెల్యేగా ప్రమాణస్వీకారం చేసింది. ఆమె 2019లో కాంగ్రెస్ పార్టీ కి రాజీనామా చేసి తెలంగాణ రాష్ట్ర సమితి పార్టీలో చేరింది.

 నిర్వహించిన పదవులు 
 తెలంగాణ ప్రదేశ్ కాంగ్రెస్ కమిటీ మహిళా విభాగం కార్యదర్శి
 చత్తీస్‌ఘడ్ రాష్ట్ర కాంగ్రెస్ ఏఐసీసీ పరిశీలకురాలు
 ఇల్లందు శాసనసభ నియోజకవర్గం ఎమ్మెల్యే

 మూలాలు 

వర్గం:జీవిస్తున్న ప్రజలు
వర్గం:1985 జననాలు
వర్గం:భద్రాద్రి కొత్తగూడెం జిల్లా మహిళలు
వర్గం:తెలంగాణ రాష్ట్ర సమితి రాజకీయ నాయకులు
వర్గం:భద్రాద్రి కొత్తగూడెం జిల్లా మహిళా రాజకీయ నాయకులు
వర్గం:భద్రాద్రి కొత్తగూడెం జిల్లా నుండి ఎన్నికైన మహిళా శాసన సభ్యులు
వర్గం:తెలంగాణ శాసన సభ్యులు (2018)